**OBČINA RENČE-VOGRSKO**

**OBČINSKI SVET**

*NASLOV:*

**NAVODILO ZA PREDSTAVNIKE USTANOVITELJA V ORGANIH UPRAVLJANJA JAVNIH ZAVODOV, KATERIH USTANOVITELJICA JE OBČINA RENČE - VOGRSKO**

*PRAVNA PODLAGA:*

* 18. člen Statuta Občine Renče-Vogrsko Vogrsko (Uradni list RS, št. 22/2012 – uradno prečiščeno besedilo, 88/15 in 14/18)

*PREDLAGATELJ:*

Tarik Žigon, Župan

*PRIPRAVLJALEC:*

Župan, Občinska uprava

*OBRAZLOŽITEV:*

To navodilo določa način sodelovanja med Občino Renče – Vogrsko (v nadaljevanju: Občina) in njenimi predstavniki v organih upravljanja javnih zavodov, katerih ustanoviteljica ali soustanoviteljica je Občina. Navodilo se smiselno uporablja tudi za predstavnike občine v organih upravljanja zasebnih zavodov oziroma drugih javnih in zasebnih pravnih oseb (v nadaljevanju: javni zavodi), v katerih ima občina svoje predstavnike, razen v gospodarskih družbah. Sodelovanje bo potekalo preko kontaktne osebe občinske uprave Občine Renče-Vogrsko. Po določitvi kontaktne osebe bodo morali predstavniki občine pred obravnavami pomembnejših dokumentov pridobiti predhodno mnenje občine. Mnenje občine pa bo predstavnik lahko na lastno zahtevo pridobil tudi v drugih primerih. Mnenja oziroma stališča občine bodo pridobljena na podlagi predloženih gradiv, zato je predvideno, da morajo predstavniki ustanovitelja kontaktni osebi občine pošiljati pisna gradiva, predvidena za obravnavo na organu upravljanja, in sicer takoj, ko jih prejmejo. Občina zagotovi predstavniku mnenje pred obravnavo na organu upravljanja.

*RAZLOGI ZA SPREJETJE SKLEPA:*

Na podlagi dosedanjih izkušenj iz prakse se je pokazala potreba za sprejem posebnih navodil, s katerimi se opredeli sodelovanje med predstavniki Občine Renče-Vogrsko v organih upravljanja javnih zavodov in Občino.

*OCENA STANJA:*

S sprejemom teh pravil se občina spreminja iz pasivnega opazovalca procesov odločanja v javnih zavodih, in sicer tako, da prek svojih predstavnikov nadzira in usmerja delo teh zavodov. Z uvedbo takšnega načina dela predvidevamo, da bomo bistveno prispevali k boljši komunikaciji med občino in njenimi predstavniki ter nenazadnje s posameznimi zavodi, kar naj bi se posledično odražalo tudi v racionalnejšem in kvalitetnejšem delovanju javnih zavodov.

*CILJI IN NAČELA:*

Določiti način sodelovanja med Občino in njenimi predstavniki.

*FINANČNE IN DRUGE POSLEDICE:*

Finančnih posledic ni.

Pripravila:

Beti Čufer

Direktorica OU

*Predlog sklepa:*

Na podlagi 18. člena Statuta Občine Renče-Vogrsko Vogrsko (Uradni list RS, št. 22/2012 – uradno prečiščeno besedilo, 88/2015 in 14/2018) je Občinski svet Občine Renče - Vogrsko na 6. redni seji dne 20. 6. 2023 sprejel

**NAVODILO**

**za predstavnike ustanovitelja v organih upravljanja javnih zavodov, katerih ustanoviteljica je Občina Renče – Vogrsko**

1. člen

S tem navodilom se določa sodelovanje med predstavniki Občine Renče - Vogrsko v organih upravljanja javnih zavodov, katerih ustanoviteljica ali soustanoviteljica je Občina Renče - Vogrsko (v nadaljevanju: predstavnik ustanovitelja) in Občino Renče- Vogrsko (v nadaljevanju: občina).

To navodilo se smiselno uporablja tudi za predstavnike občine v organih upravljanja zasebnih zavodov oziroma drugih javnih in zasebnih pravnih osebah, v katerih ima občina svoje predstavnike.

2. člen

Župan določi kontaktno osebo za sodelovanje s predstavnikom ustanovitelja za posamezen organ upravljanja, tako za že imenovane pred izdajo tega navodila, kot tudi za novo imenovane.

Župan posameznega predstavnika ustanovitelja pisno obvesti, o tem, kdo je kontaktna oseba občine in kdo jo nadomešča v primeru njene odsotnosti ter na kakšen način bo potekala njihova medsebojna komunikacija.

Komunikacija praviloma poteka preko elektronske pošte, lahko pa tudi po telefonu ali osebno.

3. člen

Predstavnik ustanovitelja in kontaktna oseba na občini sta dolžna medsebojno sodelovati in se obveščati.

Predstavnik ustanovitelja je dolžan preko kontaktne osebe pred obravnavo na organu upravljanja javnega zavoda pridobiti stališče oziroma mnenje občine v primerih predvidene obravnave:

* sprejemanje statuta, akta o notranji organizaciji in sistemizaciji ter drugih splošnih aktov javnega zavoda,
* sprejemanje programa dela in finančnega načrta ter letnega poročila;
* sprejemanje akta o notranji organizaciji in sistemizaciji;
* imenovanje ali razrešitev direktorja javnega zavoda;
* sprejemanje odločitev, pomembnih za finančno ali strokovno poslovanje zavoda, ki lahko pripeljejo do zahteve po povečanju proračunskih sredstev.

4. člen

Predstavnik ustanovitelja pridobi mnenje občine na podlagi pisno predloženih gradiv, izjemoma, v nujnih primerih, pa tudi po telefonu.

Predstavnik ustanovitelja je dolžan na konstitutivni seji organa upravljanja zahtevati, da se kontaktni osebi iz občine pošilja v vednost gradivo, ki je predvideno za obravnavo na seji organa upravljanja in to v istih rokih, kot ga prejmejo člani organa upravljanja.

5. člen

Občina zagotovi mnenje, ki je predmet tega navodila, vsaj en dan pred obravnavo na organu upravljanja.

V primeru, da predstavnik ustanovitelja ne dobi mnenja v zgoraj navedenem roku, se šteje, da občina k predlogu ali gradivu nima pripomb oziroma posebnega stališča, ki naj bi ga predstavnik ustanovitelja zastopal na organu upravljanja.

6. člen

Kontaktna oseba je dolžna predstavnika ustanovitelja pravočasno obveščati o zadevah, pomembnih za delo javnega zavoda (npr. o sprejetem planu investicij, ki se nanašajo na javni zavod, o novih programih in usmeritvah na področju dela zavoda itd.).

7. člen

Predstavnik ustanovitelja je dolžan preko kontaktne osebe občino obveščati o sprejetih odločitvah iz 3. člena tega navodila, v roku osem dni od seje.

Predstavnik ustanovitelja je dolžan o delu in odločanju v organu upravljanja do 28. februarja s pisnim poročilom za preteklo leto seznaniti župana. Obrazec poročila predpiše župan.

8. člen

Predstavnik ustanovitelja je dolžan občino obvestiti o primerih daljše odsotnosti oziroma neudeležbe na sejah organa upravljanja.

9. člen

V primeru, da predstavnik ustanovitelja ne upošteva tega navodila ali s svojim delovanjem prispeva k dodatni obremenitvi proračuna ali poslabšani kvaliteti storitev, ki jih izvaja javni zavod, se lahko prične s postopkom njegove razrešitve.

10. člen

Ta sklep začne veljati naslednji dan po objavi v Uradnih objavah.

Številka:

Bukovica,

Tarik Žigon

župan